เอกสารแนบ 3
รายละเอียดเกี่ยวกับหัวหน้างานตรวจสอบภายในและหัวหน้างานกำกับดูแลการปฎิบัติงานของบริษัท

หัวหน้างานตรวจสอบภายใน

บริษัทฯได้ใช้บริการจากหน่วยงานภายนอก (outsource)
คณะกรรมการตรวจสอบได้พิจารณาคัดเลือกจากบริษัทที่เข้ามาเสนอ
โดยคำนึงถึงประสบการณ์ทำงานที่ผ่านมา มาตรฐานที่ใช้อ้างอิงในการทำงาน
และได้สัญญาบริการตรวจสอบระบบการควบคุมภายในกับบริษัท เอล บิสซิเนส แอดไวเซอร์รี่ จำกัด
ตั้งแต่เดือนตุลาคม 2555 โดยมีนางสาว พรพิมล ทรงวุฒิวิชัย
ปฏิบัติงานเป็นหัวหน้าทีมตรวจสอบระบบการควบคุมภายในให้แก่บริษัท ทั้งได้จัดทำแผนการตรวจสอบ
และรายงานการตรวจสอบเสนอต่อคณะกรรมการตรวจสอบทุกๆไตรมาส

รายละเอียดผู้ตรวจสอบภายใน

ชื่อ นางสาวพรพิมล ทรงวุฒิวิชัย

ตำแหน่งปัจจุบัน กรรมการผู้จัดการบริษัท เอล บิสซิเนส แอดไวเชอร์รี่ จำกัด

คุณสมบัติ : ปริญญาโท สาขากฎหมายธุรกิจ คณะบริหารธุรกิจ มหาวิทยาลัยรามคำแหง

  ได้รับการรับรองหลักสูตรผู้ตรวจสอบภายในของจุฬาลงกรณ์มหาวิทยาลัยและสถาบัน IIA

  ได้รับการรับรองหลักสูตรผู้ตรจสอบภายในของระบบมาตรฐาน ISO 9001:2000

  เป็นผู้สอบบัญชีรับอนุญาตแห่งประเทศไทย (CPA) เลขที่ 6897

  ปริญญาตรีสาขาเอกการบัญชี คณะพาณิชยศาสตร์และการบัญชี มหาวิทยาลัยธรรมศาสตร์

ประสบการณ์ : เป็นผู้ตรวจสอบระบบการควบคุมภายในและเป็นที่ปรึกษาด้านกฎหมายธุรกิจ
ให้กับบริษัทต่างๆ
เช่นธุรกิจก่อสร้าง,ธุรกิจซื้อมาขายไป,ธุรกิจประกันภัย,ธุรกิจโรงงานการผลิตและธุรกิจด้านรถยนต์

  เคยทำงานให้กับบริษัทตรวจสอบบัญชี บริษัท เคพีเอ็มจี ภูมิไชย จำกัด

หัวหน้างานกำกับดูแลการปฎิบัติงานของบริษัท

บริษัทฯยังไม่มีการแต่งตั้งหัวหน้างานกำกับดูแลการปฎิบัติงานของบริษัทฯ อย่างเป็นทางการ
โดยปัจจุบันคณะกรรมการบริษัทได้มอบหมายให้เลขานุการบริษัท
เป็นผู้ทำหน้าที่ด้านกำกับดูแลการปฎิบัติงาน ในส่วนที่เกี่ยวข้องกับข้อบังคับบริษัท กฎหมายที่เกี่ยวข้อง
ประกาศระเบียบของหน่วยงานกำกับ อาทิ สำนักงาน ก.ล.ต. ตลาดหลักทรัพย์ฯ เป็นต้น

เอกสารแนบ 4 รายงานคณะกรรมการตรวจสอบ

รายงานคณะกรรมการตรวจสอบ

คณะกรรมการตรวจสอบได้รับมอบหมายให้ปฏิบัติหน้าที่และความรับผิดชอบตามที่คณะกรรมการบริษัทกำหนดขึ้นในเรื่องต่างๆดังนี้คือ
การสอบทานให้มีการรายงานทางการเงินที่ถูกต้องเชื่อถือได้
การสอบทานระบบการควบคุมภายในและการตรวจสอบภายในที่เหมาะสม
การสอบทานให้มีการปฏิบัติงานตามที่ตลาดหลักทรัพย์แห่งประเทศไทยกำหนดขึ้นและรวมทั้งกฎหมายอื่นๆที่เกี่ยวข้อง
พิจารณาคัดเลือกและแต่งตั้งผู้สอบบัญชีของบริษัทฯ
ตลอดจนพิจารณารายการที่เกี่ยวโยงกันหรือรายการที่อาจจะมีความขัดแย้งทางผลประโยชน์ให้เป็นไปตามข้อกำหนดของตลาดหลักทรัพย์แห่งประเทศไทย
สำหรับในรอบปี 2557 ที่ผ่านมา คณะกรรมการตรวจสอบได้มีการประชุมทั้งสิ้น 4 ครั้ง
โดยกรรมการตรวจสอบทั้ง 3 ท่านร่วมพิจารณา โดยมีสาระสำคัญสรุปได้ดังนี้คือ

1.  ได้สอบทานงบการเงินรายไตรมาสและงบการเงินประจำปี 2557
    โดยได้หารือกับผู้สอบบัญชีและผู้บริหารด้านบัญชีแล้ว มีความเห็นว่าถูกต้องและเชื่อถือได้
    ทั้งนี้งบการเงินดังกล่าวได้จัดทำขึ้นตามมาตรฐานการบัญชีที่รับรองโดยทั่วไป
    มีการเปิดเผยข้อมูลอย่างเพียงพอ และมีการตั้งสำรองอย่างเหมาะสม

2.  ได้สอบทานถึงความเพียงพอของระบบควบคุมภายใน
    คณะกรรมการตรวจสอบได้รับรายงานการตรวจสอบจากผู้ตรวจสอบภายในเป็นประจำทุกไตรมาส
    ซึ่งผู้ตรวจสอบภายในได้รายงานถึงจุดบกพร่องของการควบคุมการปฏิบัติงานในบางประเด็น
    พร้อมทั้งเสนอแนะแนวทางในการแก้ไข
    ซึ่งคณะกรรมการตรวจสอบได้กำชับให้ฝ่ายบริหารติดตามการแก้ไขอย่างใกล้ชิด
    โดยภาพรวมแล้วไม่พบข้อบกพร่องที่มีนัยสำคัญ

3.  ได้สอบทานว่าบริษัทฯได้ปฏิบัติตามระเบียบ ข้อบังคับ
    และกฎหมายว่าด้วยหลักทรัพย์และตลาดหลักทรัพย์
    และกฎหมายอื่นๆที่เกี่ยวข้องอย่างถูกต้องเหมาะสม
    ในกรณีที่พบประเด็นที่ไม่แน่ใจก็ให้ปรึกษากับตลาดหลักทรัพย์และเสนอให้คณะกรรมการตรวจสอบพิจารณาอีกครั้งหนึ่ง

4.  ได้สอบทานการทำรายการที่เกี่ยวโยงกัน
    หรือรายการที่อาจจะมีความขัดแย้งทางผลประโยชน์สำหรับการดำเนินงานในรอบปี 2557
    ที่ผ่านมา แล้วเห็นว่ามีราคาและเงื่อนไขตามปกติของธุรกิจทั่วไป
    อีกทั้งมีการเปิดเผยข้อมูลอย่างครบถ้วน

5.  ได้พิจารณาเลือกผู้สอบบัญชีรายบริษัท สำนักงาน อีวาย จำกัด
    ซึ่งเป็นผู้สอบบัญชีของบริษัทในปีที่ผ่านมาเป็นผู้สอบบัญชีในปีนี้อีกปีหนึ่ง
    โดยให้ความเห็นเสนอแนะต่อที่ประชุมคณะกรรมการบริษัทฯ
    เพื่อขออนุมัติต่อที่ประชุมสามัญผู้ถือหุ้นประจำปี 2558 ให้แต่งตั้งนางชลรส สันติอัศราภรณ์
    ผู้สอบบัญชีรับอนุญาตเลขที่ 4523หรือนางสาวศิราภรณ์ เอื้ออนันต์กุล ผู้สอบบัญชีรับอนุญาตเลขที่
    3844หรือนายศุภชัย ปัญญาวัฒโน ผู้สอบบัญชีรับอนุญาตเลขที่ 3930 หรือนายกฤษดา
    เลิศวนาผู้สอบบัญชีรับอนุญาตเลขที่ 4958 แห่ง บริษัทสำนักงาน อี วาย จำกัด
    ซึ่งมีคุณสมบัติเป็นผู้สอบบัญชีของบริษัทจดทะเบียนตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
    ให้เป็นผู้สอบบัญชีของบริษัทฯในปี 2558 และกำหนดค่าตอบแทนผู้สอบบัญชีจำนวน 870,000
    บาท

  คณะกรรมการตรวจสอบมีความเป็นอิสระในการปฏิบัติงานตามภาระกิจที่ได้รับมอบหมายและได้รับความร่วมมือด้วยดีจากทุกฝ่ายที่เกี่ยวข้อง
  และได้ปรึกษาหารือกับผู้สอบบัญชีเป็นประจำทุกไตรมาส
  เพื่อรับทราบข้อสังเกตเกี่ยวกับงบการเงินและการควบคุมภายในด้านบัญชี
  ซึ่งไม่พบประเด็นที่ผิดปรกติอย่างมีนัยสำคัญ

  [] ในนามคณะกรรมการตรวจสอบ

  (นายกันต์ อรรฆย์วรวิทย์)

  ประธานกรรมการตรวจสอบ